ועדת הכספים, כנסת 18, פרוטוקול מספר 132, 2009-07-28 10:00

אמנון כהן: בוקר טוב, אני פותח את ישיבת ועדת הכספים.

אמנון כהן: יש מספר נושאים רב היום אני רואה כאן.

אמנון כהן: אז הנושא הראשון והנושא השני אנחנו משלבים כי שניהם מדברים על קהילת עולי אתיופיה.

אמנון כהן: הנושא הראשון תוכנית חומש לפתרון בעיותיה של קהילת יוצאי אתיופיה בישראל ולקידום השתלבותם בחברה הישראלית.

אמנון כהן: את הנושא הזה ביקש להעלות לדיון חבר הכנסת חיים אורון עוד מזמן.

אמנון כהן: ואני ממלא מקום התורן.

אמנון כהן: הכול מתגלגל משמיים.

אמנון כהן: לכן אני מאוד גאה להיות בדיון הזה ולנהל את הדיון הזה כי הנושא מאוד חשוב למדינה, לחברה, למשרדי הממשלה כמובן שאנחנו נשלב הכי טוב את הקהילה החשובה הזאת בחברה הישראלית.

אמנון כהן: סעיף 2 לסדר היום שגם מדובר בקהילה האתיופית, פיטורי עובדי מרכז ההיגוי לעולי אתיופיה.

אמנון כהן: זה נושא חשוב.

אמנון כהן: מדובר על פרויקט חשוב מאוד שמזה 13 שנה עם אנשי מקצוע מעולים שהמטרה היא לקלוט אותם יפה יותר כי הם מכירים את האוכלוסייה יותר טוב כמי שעובד שם בפרויקט הזה.

אמנון כהן: והנושא הזה העלה חבר כנסת שלמה מולה.

אמנון כהן: אנחנו נשלב את הדיון הזה.

אמנון כהן: על פי מי שביקש את הדיונים ניתן קודם כל שהם יציגו את הנושא בהרחבה.

אמנון כהן: לאחר מכן נפתח את הדיון.

אמנון כהן: נשמע את כל מי שנמצא כאן.

אמנון כהן: נמצא איתנו מנכ"ל משרד הקליטה.

אמנון כהן: ביקשה גם להצטרף שרת הקליטה בדיון החשוב הזה.

אמנון כהן: היא בדרך להגיע לכאן.

אמנון כהן: אנחנו רואים שיש חשיבות רבה גם במשרד, כאשר גם השרה, גם המנכ"ל באים ומופיעים בפני ועדה לתת לנו סקירה על הפעילות החשובה בנוגע לקהילה האתיופית בכל התחומים, חינוך, רווחה, תעסוקה, כל מה שקשור בקהילה הזאת, מה קורה איתם בהשכלה הגבוהה, בשילובם בתוך האקדמיה, כי אנחנו כולנו מאמינים שדרך השכלה אפשר להשתלב הרבה יותר מהר בחברה ה ישראלית.

יהודה סקר: 95% הם ביחידות קרביות והם מוצלחים כולם רבותיי.

יהודה סקר: אני מכיר אחדים מהם.

יהודה סקר: יש כבר מג"דים ואחד הולך להיות מח"ט.

אמנון כהן: אז אני מכאן מגיע ליוזם הדיון של תוכנית החומש חבר הכנסת חיים אורון.

אמנון כהן: בבקשה אדוני.

חיים אורון: תודה רבה אדוני היושב ראש.

חיים אורון: אני מודה הפניה היתה לפני למעלה משנה.

חיים אורון: ב-10.5.09.

חיים אורון: לפניות מהסוג הזה יכול לקרות אחת מהשתיים.

חיים אורון: או שהפניה תתייתר משום שכל הבעיות נפתרו ואז לא צריך את הדיון.

חיים אורון: או שמה שאני חושש מאוד שבמקרה הזה קורה לא רק שהפניה לא מתייתרת אלא היא אפילו יותר חמורה.

חיים אורון: אני מבין שיש פה שני נושאים.

חיים אורון: אחד העלה ידידי חבר הכנסת מולה.

חיים אורון: אני לא רוצה לחזור אבל גם אני איכשהו מחובר אליה.

חיים אורון: גם לנושא השני של הפרויקט או איך שזה נקרא.

חיים אורון: אני אבל רוצה להתחיל בתוכנית החומש.

חיים אורון: אני רוצה להתחיל באופן מאוד מעשי כי אני לא רוצה עכשיו להצטרף לאמירות עד כמה העדה חשובה ועד כמה צריך לקלוט אותה.

חיים אורון: בזה אנחנו מלאים פה עד השמיים.

חיים אורון: אני רוצה להיות פאלח.

חיים אורון: אני רוצה לדבר על זה.

חיים אורון: הממשלה החליטה על תוכנית חומש של 869 מיליון שקלים.

חיים אורון: אפשר להגיד 870 מיליון שקלים.

חיים אורון: על פי הנתונים שיש בידי ואחד הדברים שאני רוצה שינתן לנו היום אינפורמציה כי זה אחת התכליות של הישיבה הזאת, היות ולא היה מדובר פה בתקציב אחד שנמצא במקום אחד ועכשיו בודקים אותו.

חיים אורון: התקציב, יש לי את הפירוט של רביב סובול גם הוא מיוני 2009 עוד לפני שאושר התקציב.

חיים אורון: כמה מוקצב בכל שנה ומאיזה משרדים.

חיים אורון: על פי הנתונים שיש בידי ואני מקווה שיש פה אנשים שיכולים או להזים אותם או לחזק אותם או לתקן אותם.

חיים אורון: בשנת 2008 הוקצבו 82 מיליון שקלים.

חיים אורון: על פי התוכנית ואני הייתי מבקש לדעת אם היא מתקיימת בשנת 2009 היו צריכים להיות מוקצבים בתקציב שאושר אבל הסכומים נמצאים בתוך המשרדים 113 מיליון שקלים.

חיים אורון: בקליטה 5 מיליון שקל.

חיים אורון: עוד הפעם על פי מכתב של רביב סובול.

יעל מבורך: זה מופיע בהחלטת ממשלה.

30095: צריך להגיד זה כסף חדש בנוסף.

חיים אורון: אם אתה שאלת אדוני היושב ראש ואני יכול להגיד מה שמופיע זה הכול מועתק מהחלטת הממשלה, קליטה 5 מיליון, חינוך 15 מיליון, שיכון 85 מיליון, רווחה 5 מיליון, תעשייה ומסחר 3 מיליון.

אמנון כהן: מי מרכז את זה?

אמנון כהן: משרד הקליטה?

חיים אורון: משרד הקליטה הוא בעצם המשרד המוביל, המרכז של הנושא הזה.

חיים אורון: עכשיו על פי הצירוף של שלושת המספרים הללו 82 ו-128 ו-113 אנחנו מגיעים בשלוש שנים לסביבות 400 מיליון שקל.

חיים אורון: קודם כל אני רוצה שייאמר לנו באופן מפורש האם הסכומים האלה קיימים ומה שחשוב לומר פה הסכומים הללו הם לא תרגיל.

חיים אורון: זאת אומרת משרד החינוך מוריד ממקום אחד ואומר רגע, אבל אתה תילחם שם.

חיים אורון: וכאשר באו אלי החברים יחד עם ידידי יאיר צבן שליווה חלק מהתהליכים האלה בזמנו, אחד הדברים שהזהרנו את החברים שחלקם יושבים פה שזאת הבעיה הכי גדולה.

חיים אורון: ברגע שמטילים על המשרדים אחר כך אי אפשר לזהות את הסכומים.

חיים אורון: זה לא מקרה ראשון וזה לא מקרה שני.

חיים אורון: יש תוכנית הבדואים, יש תוכנית ערביי ישראל.

חיים אורון: הממשלה ברגע חגיגי מאשרת, זה בדרך כלל הולך במיליארדים, אחר כך אתה מחפש את הכסף ואז מתברר שזה מגיע למשרדים.

חיים אורון: השר אומר, מה אתה רוצה?

חיים אורון: אני הקצבתי 15 מיליון שקל לחינוך.

חיים אורון: אבל בעצם זה 15 מיליון שקל שמתוכם אולי 13 היו מוקצבים באופן אחר והתוספת היא 3 מיליון.

חיים אורון: לא על זה היתה התוכנית.

חיים אורון: התוכנית היתה ועל זה אני מבקש לקבל תשובה גם מהאוצר וגם מהמשרדים, לקבל נתונים פשוטים.

חיים אורון: מה היתה ההוצאה ב-2007, כמה נוסף ב-2008, כמה נוסף ב-2009, כמה נוסף ב-2010.

חיים אורון: אבל כבר דבר אחד אני יודע היום.

חיים אורון: שאם בשלושת השנים הללו התוספת ממש היתה 82 ו-128 ו-113, עגול כ-400 מיליון שקל, נשאר לשנתיים הבאות 460 מיליון שקל.

חיים אורון: זאת אומרת אם רוצים לעמוד בתוכנית צריך להתחייב ל-2011 ול-2012 סדר גודל של 230 מיליון שקל בשנה בשביל לעמוד ב-860 מיליון שקל בחמש שנים.

חיים אורון: אחרת המתמטיקה לא מסתדרת.

חיים אורון: או שלמישהו יש מתמטיקה אחרת.

יעל מבורך: רק הערה לגבי ה-860 מיליון הממשלה החליטה על 700 מבחינת המתמטיקה.

חיים אורון: הנה כבר הרווחנו משהו.

חיים אורון: 700.

חיים אורון: ואז נשאר לכאורה ב-2011 וב-2012 150 מיליון שקל בשנה.

חיים אורון: והם מחוייבים?

יעל מבורך: ההחלטה הוארכה עד 2013.

חיים אורון: בעצם כבר קיבלנו את התשובה לכל השאלות.

חיים אורון: אני לא צריך לשאול יותר.

חיים אורון: 700 מיליון שקל ב-8 שנים במקום ב-5 שנים.

חיים אורון: והמספרים זה בדיוק העניין.

שלמה מולה: זאת אומרת זה כבר לא תוכנית חומש.

חיים אורון: זה תוכנית שמונה.

חיים אורון: והיא קוצצה ב-20% פרושים על 8 שנים.

חיים אורון: זאת אומרת יש איזה הנחה אחרי 5 שנים כל הבעיות נפתרו ולא צריך יותר כסף.

חיים אורון: אז מה בסך הכול יקרה?

חיים אורון: במקום 5 שנים זה יימשך 3 שנים כאילו שכל אחד לא יודע כולל האוצר והממשלה שגם בשנה השישית והשביעית והשמינית והתשיעית יצטרכו סדרי גודל מדויקים כאלה או גדולים יותר או אחרים בשביל להתמודד עם הבעיות המיוחדות של הקהילה האתיופית שאין מחלוקת שעם כל חיוניותה ועם כל חשיבותה וכל תרומתה יש לה בעיות מיוחדות שמחייבות תקציבים מיוחדים וייעודים למטרה הזאת.

חיים אורון: התכלית של הישיבה אדוני היושב ראש, כפי שאתה שם לב בלוח הזמנים שלה בחודש מאי 2009 היתה לקיים את הדיון הזה לפני דיוני התקציב ב-2009.

חיים אורון: אנחנו נמצאים עכשיו אחרי אבל אני חוזר ואומר אני רואה את התפקיד שלנו בדיון הזה כפול.

חיים אורון: קודם כל לתת, להוות סדן לכל החברים שיושבים פה ולמשרד בשביל לקיים מעקב אחרי ביצוע ההחלטה.

חיים אורון: ואני חושב שהמעקב מורכב משניים.

חיים אורון: הוא מורכב ראשית מההתחייבות לעמוד בסכומים ולבחון שהסכומים הללו הם התוספת ולא בעצם נמהלים בתוך המשרדים ומהווים איזה מין תרגיל כזה פנימי שלא קורה שום דבר.

חיים אורון: שנית, להביע את דעתנו לגבי מה שכבר קורה שהחלטת הממשלה בעצם לא שוחקת את התוכנית ב-20%.

חיים אורון: אם אני מוסיף את ה-20% לשלוש שנים אני שוחק אותה ב-50% בעצם, כי אם אני עושה ממוצע של 700 לחלק ל-8, במקום תקציב ממוצע של 150 מיליון שקל בשנה, כי זה המשמעות של 850 מחולק ל-5, אנחנו מקבלים 700, מחולק ל-8 שזה חצי.

חיים אורון: זאת אומרת באופן ממשי התוכנית קוצצה בחצי.

חיים אורון: וזה ככה קורה בצ'יק צ'ק.

חיים אורון: אחרי ההבטחות וההתחייבויות והנאומים של השרים ושל ראשי ממשלות וכל ההצגות מסביב בהיחבא ובאין רואה תוכנית א' היא תוכנית ב'.

חיים אורון: אני לא מאמין שמישהו מאלה שהיו שותפים בתוכנית המקורית ציפה לתוכנית שהיא תהיה חצי ממה שעליו דובר שאני גם יודע שהמספרים הראשונים היו גדולים בהרבה מה-860 שאושרו.

חיים אורון: אבל זה קורה הרבה פעמים.

חיים אורון: הגישו, אספו את כל הנתונים.

חיים אורון: אם אני לא טועה תתקנו אותי, נמצאו באזור של מיליארד וחצי.

חיים אורון: מיליארד מאתיים.

חיים אורון: המיליארד מאתיים הפך ל-860 מיליון, ה-860 מיליון הפכו ל-700 מיליון, לא ב-5 שנים אלא ב-8 שנים.

חיים אורון: וזה עוד לא נגמר.

אמנון כהן: יעל מתי שונתה ההחלטה מ-860 ל-700?

יעל מבורך: ההחלטה התקבלה ב-12 במאי 2009.

יעל מבורך: החלטה מספר 188.

אמנון כהן: חבר הכנסת מולה בבקשה.

שלמה מולה: אדוני היושב ראש תודה רבה.

שלמה מולה: אני גם רוצה להודות לחיים.

אמנון כהן: ראשית, אני רוצה לברך את שרת הקליטה שאנחנו אמרנו בתחילת הדיון שאת תבואי אז באת ואת משתתפת בדיון החשוב הזה ואנחנו כמובן נרצה לשמוע כי המשרד שלך מרכז את החלטת הממשלה של תוכנית החומש.

אמנון כהן: אתם כמובן צריכים לעקוב אחרי משרדי ממשלה שונים.

אמנון כהן: חינוך הבנתי, שיכון, תעסוקה.

אמנון כהן: חבר כנסת אורון העלה סוגיה חשובה שאפילו שהאריכו את זה ל-8 שנים אבל יש תקציב ייעודי לפעילות ייעודית.

אמנון כהן: שלא יהיה מצב שכל משרד חתך לעצמו ממקומות אחרים ואז למעשה הוא שם את זה במקום בסופו של דבר בפועל אולי מיליון, שניים , מגיע ליעדו.

אמנון כהן: השאר הכול מתפזר בפרויקטים אחרים, וזה אנחנו היינו רוצים לדעת ממך.

אמנון כהן: אנחנו נשמע את חבר הכנסת מולה ונחליט מתי שתוכלי באמת לתת את המדיניות שלך, איך את רואה את הדברים, האם זה סביר למשוך את זה ל-8 שנים, כי זה למעשה מהווה קיצוץ מבחינת הפרויקט וגם מרחיב אותו לשנים וגם בתקציב זה קותץ מ-860 מיליון ל-700 מיליון ובמקום 5 שנים ל-8 שנים.

אמנון כהן: בבקשה חבר הכנסת מולה.

שלמה מולה: תודה רבה אדוני היושב ראש.

שלמה מולה: אני רוצה להגיד לכם שבצד אחד אנחנו רוצים שיינתנו תקציבים ליוצאי אתיופיה ובמיוחד בבית הזה.

שלמה מולה: היו מתקיימים הרבה מאוד דיונים על המצוקות, על הקשיים של עולים יוצאי אתיופיה.

שלמה מולה: ובמיוחד גם משרדי ממשלה מציגים תוכניות גרנדיוזיות מכאן עד להודעה חדשה, מעלים רף ציפיות ועם יחסי ציבור שנשכרים בכדי לעשות יחסי ציבור למשרד כזה או אחר.

שלמה מולה: בסופו של דבר כשאנחנו באמת מגיעים לסיפור האמיתי אנחנו מגיעים למצב שבו אין כלום.

שלמה מולה: אני אומר לכם שייכתב בפרוטוקול, אין תוכנית חומש.

שלמה מולה: יש תוכנית מריחה.

שלמה מולה: אין פרויקט לאומי.

שלמה מולה: פעם אמרו לפני כמה שנים אמרו יהיה פרויקט לאומי.

שלמה מולה: פרויקט לאומי של תשע שנים, כל שנה יהיה מאה מיליון דולר, 50 מיליון דולר המדינה תיתן, 50 מיליון דולר האמריקאים יתנו והנה יש פרויקט לאומי.

שלמה מולה: קראו לזה ENP, Ethiopian National Project.

שלמה מולה: הלכו עם זה, עשו תוכניות.

שלמה מולה: זה דבר אחד.

שלמה מולה: היתה עוד תוכנית שנקראה קליטת לבאים מאתיופיה.

שלמה מולה: אמרו בואו נקלוט את העולים שבאים מאתיופיה מה שנקרא פלשמורה.

שלמה מולה: יצאו במבצע גיוס כספים.

שלמה מולה: גייסו כמה מיליוני שקלים.

שלמה מולה: בסוף באה המלחמה, מלחמת לבנון השנייה, את התקציב הזה שגייסו לקליטת עולי אתיופיה נתנו את זה לשיקום הצפון.

שלמה מולה: עכשיו הגיע התור של תוכנית החומש.

שלמה מולה: אנשים הפגינו, אמרו שיש בעיה, בואו נקים ועדה, נשתיק את יוצאי אתיופיה, נעשה וי על המצפון, אמרו שיש קשיים, יש פה מצוקות, הפרויקט הלאומי לא עובד, אין תוכנית קליטה וכולי וכולי.

שלמה מולה: בסופו של דבר מה שקרה אמרו בואו נקים ועדה וקהילת יוצאי אתיופיה, הארגונים יהיו שותפים בבניית התוכנית.

שלמה מולה: אז בואו ואמרו את התוכנית שפירט אותה חיים.

שלמה מולה: אז אמרו בואו נעשה תוכנית חומש לחמש שנים.

שלמה מולה: התעלמו מגיוס הכספים מאמריקה שכבר התבצע וזה עבר לשיקום הצפון.

שלמה מולה: הפרויקט הלאומי שהיה אמור להיות מאה מיליון שקל, בסוף הגענו ל-9 מיליון שקל השתתפות המדינה.

שלמה מולה: כשאתה מסתובב ברחוב אצל יוצאי אתיופיה אומרים תראו כמה מיליונים של כספים מסתובבים, אבל בפועל אין כלום.

שלמה מולה: עכשיו הגענו לתוכנית החומש.

שלמה מולה: לא רק תוכנית החומש איננה קיימת, גם מה שהיה קיים, זה היה בתקנת תקציב במשרד הקליטה.

שלמה מולה: הממשלה הנוכחית באה ואמרה, אם כל הכסף יהיה בבור אחד, יסתכלו עלינו, איך נתמודד?

שלמה מולה: אז בואו נפזר את התקציב בין המשרדים.

שלמה מולה: נציע למשרדים שכל משרד ייצר לו תקנה תקציבית, אז הוא יגיד זו תוכנית החומש.

שלמה מולה: אני שואל את עצמי במיוחד את חברי הכנסת כאן.

שלמה מולה: הרי הממשלה קיבלה החלטה לעשות קיצוץ של אחוזים.

שלמה מולה: איזה משרד יתנדב לתת ליוצאי אתיופיה לתוכנית החומש?

שלמה מולה: מה אתם עובדים עלינו?

שלמה מולה: זו עבודה בעיניים.

שלמה מולה: עדיף לפעמים לבוא ולהגיד אין.

שלמה מולה: אל תקראו לזה תוכנית חומש.

שלמה מולה: תגידו תוכנית התערבות של הממשלה שרוצה לעשות.

שלמה מולה: זה במידה רבה מבזה את קהילת יוצאי אתיופיה.

שלמה מולה: אני אומר לך את זה במלוא מובן המילה אדוני היושב ראש.

שלמה מולה: הדבר השני, התוכנית שעליה ביקשתי לדבר בוועדה זה מרכז ההיגוי.

שלמה מולה: אני אומר לך כאן היו שרי קליטה אחרי, לא היתה תקופה טובה ליוצאי אתיופיה כתקופת יאיר צבן.

שלמה מולה: לא הייתה.

שלמה מולה: שום שר קליטה, בכל המפלגות.

שלמה מולה: מעולם לא היה מצבה של הקהילה טוב יותר מאשר תקופת יאיר צבן.

שלמה מולה: אני אגיד לכם גם למה.

שלמה מולה: מדיניות הקליטה שיאיר צבן התווה קיימת עד עכשיו, נמצאת במשרד הקליטה, ממשיכים אותה, ובמיוחד עשו שני דברים משמעותיים מאוד.

שלמה מולה: ראשית מדיניות העדפה מתקנת של המשרדים, הבנת הנושא למדיניות העדפה מתקנת.

שלמה מולה: והנושא של משכנתאות מועדפות ליוצאי אתיופיה כתוצאה מהרקע.

שלמה מולה: היו בזמנו קראוונים.

שלמה מולה: מרכזי קליטה, משכנתאות.

שלמה מולה: כשנלחמים היום במסגרת תוכנית החומש על מה נלחמים?

שלמה מולה: לאפשר לאותם עולים שנמצאים במרכזי קליטה שעולים הרבה כסף יוכלו לקנות דירות באזורים איכותיים כדי שלא יהיה אחר כך בעיה של שילובם בקהילה.

שלמה מולה: שיהיו בשכונות יותר חזקות.

שלמה מולה: על זה יש הבנה.

שלמה מולה: זו בדיוק תוכנית החומש בחלק של המשכנתאות.

שלמה מולה: נציגי המשרדים המקצועיים נמצאים כאן.

שלמה מולה: אבל היה בתחום החינוך הקמת מרכז ההיגוי של עולי אתיופיה.

שלמה מולה: בשביל מה הקימו את מרכז ההיגוי?

שלמה מולה: אמנון רובינשטיין הקים אותו.

שלמה מולה: הוא הקים אותו בהבנת הצורך למקצע קבוצה של יוצאי אתיופיה שיכולים לעבוד, גשרים בינתרבותיים, שתהיה להם אפשרות גם להפעיל תוכניות שמתאימות לאופי של קהילת עולי אתיופיה בבתי הספר עם אנשים מקצועיים ביותר.

שלמה מולה: מה קורה?

שלמה מולה: הכשירו קבוצה של אנשים.

שלמה מולה: לא רק בגלל מרכז ההיגוי, גם בגלל תוכניות אחרות.

שלמה מולה: נכון אחוזי הבגרויות מדי שנה בשנה עולים בזכות אותן התוכניות.

שלמה מולה: אבל מה עושים?

שלמה מולה: עכשיו אומרים מרכז ההיגוי צריך לעבור במסגרת ההפרטה החדשה של האוצר.

שלמה מולה: בואו נפחיד את אותם האנשים שעובדים במרכז ההיגוי.

שלמה מולה: נפחיד אותם ונגיד להם שאתם עומדים להיות מפוטרים.

שלמה מולה: במקום למסד את מעמדם כאנשים שמסייעים בקליטתם החינוכית של עולי אתיופיה, מפחידים אותם לפטר אותם.

שלמה מולה: אני יודע שבזמן האחרון התערבותו של מנכ"ל משרד החינוך שושני, הוא מנסה למצוא פתרון שיאפשר למרכז הזה להמשיך לתפקד.

שלמה מולה: אבל זה פתרון קוסמטי.

שלמה מולה: לא פתרון יסודי.

שלמה מולה: למה מרכז כזה לא יכול להיות מרכז סמך מקצועי בתוך המשרד.

שלמה מולה: ואז יש לך פה אנשים מוכשרים שכבר התמקצעו יותר מ-15 שנה, אתה יכול להיעזר בהם בצורה אפקטיבית מאוד לקליטה החינוכית של יוצאי אתיופיה.

שלמה מולה: ולכן אני ביקשתי לקיים דווקא דיון בנושא הזה במשולב עם תוכנית החומש, כי הרי בסופו של דבר זה אותו דבר.

שלמה מולה: זה נכון, זו לא אחריות של משרד הקליטה בנושא הזה של מרכז ההיגוי, אבל אני חושב המשרד כמשרד מתווה את מדיניות הקליטה, אני מניח אף אחד לא יחלוק על הדברים שאני אומר.

שלמה מולה: בסיכום אדוני היושב ראש מה שאני רציתי להגיד, אני פניתי שנקיים את הדיון לפני התקציב.

שלמה מולה: במיוחד שדיוני התקציב היו לשנתיים.

שלמה מולה: מה שלא ייכנס עכשיו אז חבל על הזמן.

שלמה מולה: אנחנו יודעים כל האקרובטיקה שאנחנו ננסה לעשות אני לא יודע.

שלמה מולה: אני גם לא רוצה לתת תקוות ליושבים כאן שילכו לקהילה ויאמרו להם פתרנו לכם את כל הבעיה.

שלמה מולה: אבל דבר אחד כן מנחם אותי לפחות, אני חושב ששרת הקליטה, גם מנכ"ל משרד הקליטה בשיחות שהיו לנו איתו ערים לבעיה שנוצרה כאן.

שלמה מולה: החלטת הממשלה זאת החלטה ללא כיסוי.

שלמה מולה: יבואו אליהם בטענות.

שלמה מולה: את הדיון הה היה צריך לקיים לפני דיוני התקציב.

שלמה מולה: אבל אני חושב שאפשר עם רצון טוב לעשות תיקון תוך כדי.

שלמה מולה: לכן אני אדוני יושב ראש, הייתי רוצה לשמוע נציגים של יוצאי אתיופיה, גם של מרכז ההיגוי, גם לגבי תוכנית החומש, אבל הדבר החשוב אני לא רוצה שאנחנו נשלה את קהילת עולי אתיופיה.

שלמה מולה: זה נורא חבל.

שלמה מולה: זה מתסכל את האנשים.

שלמה מולה: אני יכול להגיד לכם מבול של טלפונים שאני מקבל.

שלמה מולה: תגיד מה קורה עם תוכנית החומש?

שלמה מולה: מה החליטו בועדת כספים?

שלמה מולה: מה החלטתם בכנסת?

שלמה מולה: ואני אומר אין.

שלמה מולה: כי זאת האמת.

שלמה מולה: לכן אני מקווה שתהיה לנו האפשרות אולי את הזכות לתקן את העיוות הזה כי אנחנו גם יוצאים לפגרה.

שלמה מולה: אני חושב שעד סוף השנה לא יהיה כלום אלא אם כן שרת הקליטה יכולה לבשר לנו משהו אחר.

אמנון כהן: תודה לחבר הכנסת מולה.

אמנון כהן: אני תיכף אתן את רשות הדיבור לשר הקליטה הקודם חבר הכנסת אלי אפללו ואני רק רוצה לציין לנוכחים כאן שאנחנו קלטנו בשנות העלייה התשעים מעל מיליון וחצי עולים חדשים.

אמנון כהן: כמדינה עשינו את זה למופת.

אמנון כהן: מיליון וחצי איש לקלוט זה לא פשוט.

אמנון כהן: לדאוג גם לחינוך, גם לתעסוקה, גם לקורת גג.

אמנון כהן: אבל עכשיו זה הזמן כבוד השרה שאת נמצאת איתנו כאן לראות איפה היו כשלים, איפה לא נתנו מענה כמו שצריך.

אמנון כהן: כתוצאה מאי מענה נכון יש לנו כרגע בעיות חדשות.

אמנון כהן: כבר אולי בני עולים.

אמנון כהן: כבר אולי דור שלישי.

אמנון כהן: כי הם לא מקבלים את המענה הנכון.

אמנון כהן: ופה הזמן להתמקד בבעיות ייחודיות של כל העולים.

אמנון כהן: אנחנו מדברים על יוצאי אתיופיה.

אמנון כהן: קהילה חשובה ביותר.

אמנון כהן: עוד הרבה מאוד אחים נמצאים במקומות שעוד צריך להביא אותם לארץ.

אמנון כהן: גם על זה צריך לתת את הדעת.

אמנון כהן: יש פה חוקים שהקפיאו אותם.

אמנון כהן: בשרירות לב כזו או אחרת.

אמנון כהן: אני מבקש שרת הקליטה גם על זה לתת את הדעת שאנחנו נביא את האחים שלנו כמה שיותר מהר, לקרב אותם למשפחות שלהם שנמצאות כאן בארץ.

אמנון כהן: ואני בטוח כבוד השרה, את היית שותפה בועדת הכספים, בועדות אחרות של הכנסת, את ותיקה כאן בבית הזה.

אמנון כהן: את יודעת איך להוביל מאבק, איך להוביל תקציב.

אמנון כהן: כשנכנסת למשרד כבר הכול היה בשל ומסודר.

אמנון כהן: קשה היה לעשות שינויים אם כי אפשר.

אמנון כהן: ועכשיו אנחנו מגייסים לטובתך את כל הוועדה הזאת, לא חשוב איזו מפלגה, הנושא מאוד חשוב, וכל מה שתצטרכי יש לך פה אוזן קשבת בוועדה הזאת, לכן אנחנו תיכף נשמע את שר הקליטה הקודם, נשמע את הארגונים ונוציא מכאן סיכום.

אמנון כהן: לא רוצים לייצר אשליות.

אמנון כהן: רוצים לדעת איפה אנחנו עומדים מבחינה פרקטית, מה הצרכים שהעדה צריכה להתמודד איתם?

אמנון כהן: איזה תקציבים נוספים יש?

אמנון כהן: יכול להיות שיש לך בשורה כבר עכשיו.

אמנון כהן: אנחנו לפי זה נתנהל.

אמנון כהן: בכל מקרה אנחנו מתגייסים לעזור לך במאבק החשוב הזה.

אמנון כהן: בבקשה חבר הכנסת אלי אפללו.

אלי אפללו: אדוני היושב ראש, גברתי השרה, אני אחרי מה שאמר חבר הכנסת מולה קשה עוד לדבר.

אלי אפללו: הוא אמר בעצם כל מה שצריך להגיד אבל נותרו לי עוד כמה דברים להגיד.

אלי אפללו: ב-24.8.08 בישיבת ממשלה הוחלט להמשיך את תוכנית החומש באותה מתכונת.

אלי אפללו: הצלחנו לקבל תוספת תקציבית ייחודית לקהילה האתיופית.

אלי אפללו: אין לי ספק שאת רואה בעין אחת עם כולנו פה את כל המאמץ כדי לפתור את הבעיות של הקהילה.

אלי אפללו: אבל מהצד השני בדרך בה הממשלה הזאת נוקטת לא יהיה פתרון.

אלי אפללו: זאת אחיזת עיניים.

אלי אפללו: להעביר את זה בתקצוב בכל מיני משרדים ואני כמו שאמר מולה איפה יקצצו.

אלי אפללו: בדברים הפחות חשובים או הדברים הקטנים.

אלי אפללו: ואני אומר לך היום שרק עכשיו אושר התקציב.

אלי אפללו: אני בטוח שאת תנסי לעשות את כל המאבקים בעולם.

אלי אפללו: אבל המשרדים יעשו את זה.

אלי אפללו: אם התוכנית לא תהיה אצלך עם התקצוב ועם הכול כדי שתהיה לך שליטה, הרי את המשרד הנוגע בדבר.

אלי אפללו: ראיתי את התקציב של משרד הקליטה.

אלי אפללו: מצד אחד השגתם תקציבים מצד שני לצערי לא מספיק.

אלי אפללו: תוכנית החומש זה דבר חשוב ביותר.

אלי אפללו: על זה נלחמתי בצורה קשה מאוד עד שהצלחתי לקבל את ההתחייבות.

אלי אפללו: כי גם הממשלה הקודמת רצתה לבטל אותה.

אלי אפללו: אבל התקציב לא עבר בישיבת הממשלה עד שלא ביטלו את הגזירה שרצו להוריד את תוכנית החומש.

אלי אפללו: וגם קיבלנו תוספת של עוד 70 מיליון שקל.

אלי אפללו: זה היה מיועד לקהילה האתיופית.

אלי אפללו: אנחנו פה מדברים, סליחה שאני אומר את זה לאחי, כאילו אנחנו עושים להם טובה.

אלי אפללו: זה לא נכון.

אלי אפללו: אנחנו צריכים לראות את זה בסדרי עדיפות של מדינת ישראל.

אלי אפללו: אם לא יעודדו אותם לקנות דירות במקומות חזקים יותר, יתנו להם משכנתאות שונות לפי גובה העלות של הדירה ולא יעודדו אותם לפתור בעיות שהן באמת בעיות אקוטיות.

אלי אפללו: הפרויקט הלאומי שזה היה תקווה מאוד גדולה נעלם כאילו כלום.

אלי אפללו: גברתי השרה, אנחנו פה בשביל לעזור לך.

אלי אפללו: במתכונת של עכשיו שהאוצר אישר ועם החלוקה התקציבית נדבר על זה בעוד כמה חודשים כמו ג'ומס אומר ונגיד עוד הפעם שנכשלנו גם בזה.

אלי אפללו: תודה לך.

אמנון כהן: אני ארצה לשמוע את משרדי הממשלה שמפעילים את הפרויקט במשרדיהם, משרד החינוך.

אמנון כהן: אני גם רוצה שתתייחסו למרכז ההיגוי.

משה דקלו: אני משה דקלו ואני סגן של מנהלת המנהל הפדגוגי.

משה דקלו: הרבה מאוד אני לא יודע לומר על תוכנית החומש.

משה דקלו: תוכנית החומש במשרד החינוך מתוקצבת ב-3 מיליון שקל אחרי הדיונים התקציביים.

משה דקלו: בתקנה תקציבית נפרדת.

משה דקלו: באשר למרכז ההיגוי.

משה דקלו: אני יושב ראש ועדת הרכישות ואני מלווה את המכרז של מרכז ההיגוי הרבה מאוד שנים.

משה דקלו: בפעם הראשונה שהוא נכתב הייתי שותף בכתיבה שלו.

משה דקלו: הסתיימו 4 שנות הפעלה.

משה דקלו: כתבנו מכרז חדש.

משה דקלו: תיקנו וביצענו הרבה מאוד שיפורים אולם כשבדקנו את תוצאות המכרז הסתבר שאנחנו לא יכולים לבחור בזכיין ואז ביטלנו את המכרז באישור החשב הכללי באוצר ויצאנו למכרז חדש.

משה דקלו: הדבר הזה יצר סיטואציה מאוד קשה לנו, שמצד אחד אנחנו מבטלים מכרז, מצד שני אנחנו מבצעים הארכה לשנה חמישית.

משה דקלו: גם התהליך הזה של החצי השנה שהארכנו עד ל-30 ליוני עבר לנו קשה כי אנחנו צריכים ללכת למשרד האוצר לחשב הכללי לקבל אישורים.

משה דקלו: אני פעלתי בשני עולמות תוכן.

משה דקלו: אחד לתקן את המכרז החדש ושניים להאריך את ההתקשרות עם האגודה לקידום שהיא הזכיין שלנו לנושא הזה עד סוף דצמבר 2009.

משה דקלו: בינתיים איש לא מפוטר.

משה דקלו: התהליך הזה מתקיים.

משה דקלו: בישיבה שהתקיימה אצל מנכ"ל משרד החינוך הד"ר שושני ב-11 ביוני, אחד ניתנו שתי ההוראות להשלים את המכרז, ושניים, להאריך את ההתקשרות ולפעול על מנת שאיש לא יפוטר.

משה דקלו: אני מאוד מצטרף לחבר הכנסת מולה על התשבחות שהוא נתן למגשרים.

משה דקלו: הביאו מגשרים, אנשים מופלאים שגם הוכשרו על ידינו וגם עושים עבודה נפלאה.

משה דקלו: במקצה השיפורים האחרון של המכרז אני עוד צירפתי לתוכן המכרז שהמגשרים יעסקו במניעת נשירה והחזרת ילדים אל בתי הספר ברוח חוק תיקון 29 לחוק לימוד חובה י"א י"ב כי אנחנו לא מוכנים שילדים יהיו ברחובות.

משה דקלו: וזה התיקון שנכנס בשיפוץ האחרון של המכרז.

משה דקלו: אני מדבר בעולם התוכן כרגע.

משה דקלו: הצעתו של ד"ר שמשון שושני היתה באמת ברוח הדברים של חבר הכנסת מולה למצב ולא ללכת לתהליך מכרזי אלא ליצור שותפות בין המשרד, בין האגודה לקידום החינוך ובין הג'וינט.

משה דקלו: לג'וינט יש תהליכי התקשרות מקלים יותר מאשר לגופים אחרים.

משה דקלו: ליצור קבוצה מובילה שתוביל את התהליך של הקליטה בחינוך של בני העדה האתיופית.

משה דקלו: אנחנו עובדים על זה.

משה דקלו: ניתנה שהות לקבוצה הזו להעמיד תוכנית עבודה כזו שתוביל להתקשרות מסודרת בין שלושת הגופים, משרד החינוך, ג'וינט, והאגודה לקידום החינוך.

משה דקלו: אנחנו עובדים על העניין הזה.

משה דקלו: לאור העבודה הזו אנחנו עצרנו את פרסום המכרז החדש ולכן יש לנו את המכרז, הוא מוכן לפרסום, אנחנו עצרנו אותו כי אנחנו נותנים סיכוי לרעיון הזה של שיתוף ג'וינט, אגודה, משרד, בהובלת מרכז ההיגוי.

אמנון כהן: בינתיים הבשורה שלם שמרכז ההיגוי ימשיך לפעול במתכונת כזו או אחרת, תמצאו בית יותר טוב שאנשי המקצוע האלה שנותנים מענים לתלמידים שלא תהיה נשירה כי יש נשירה קשה ביותר בקהילה הזאת.

משה דקלו: יש 121 ילדים בחוץ.

משה דקלו: אלה נתונים מהמחשב שלנו.

משה דקלו: אנחנו לא רוצים לראות אותם בחוץ.

משה דקלו: אני רק כרגע הראיתי בתחילת הישיבה לאמיר את המקומות שבהם ילד ילד, אנחנו סופרים אותם, אנחנו יודעים.

משה דקלו: אנחנו לא רוצים לראות אותם בחוץ.

שלמה מולה: בעצם העובדים של מרכז ההיגוי עובדים מתקופת היותו של רובינשטיין שר החינוך.

שלמה מולה: 15 שנים.

שלמה מולה: זאת אומרת יש לך אוצר של 72 עד מאה איש פחות או יותר, אנשים שהתמקצעו בטיפול בקהילת עולי אתיופיה במערכת החינוך.

שלמה מולה: כשאתה עושה עכשיו את המשולש הזה של הג'וינט, המשרד, מרכז ההיגוי, אתה משנה את ייעודם או את תפקידם.

שלמה מולה: כלומר זה כמו קציני ביקורי שדה.

שלמה מולה: אם הכוונה היא להפוך אותם להיות קציני ביקור שדה זו לא היתה כוונת המשורר.

שלמה מולה: דבר שני, האם המשולש הזה במסגרת מדיניות ההפרטה במדינה, הוצאה למכרז כל דבר גם את החינוך רוצים להוציא למכרז.

שלמה מולה: מה הבעיה שאתם פשוט לוקחים את מרכז ההיגוי, את הקבוצה הזאת, אתם עושים אותם סמך מקצועי אצלכם במשרד החינוך.

שלמה מולה: אתה נותן לעובדים האלה גם מעמד של עובדי משרד החינוך, קביעות ואז אתה נותן להם תקציבים להפעלת התוכניות במקום זה קשה לכם לקנות.

אלי אפללו: אם במשרד החינוך יהיה קיצוץ האם 3 מיליון.

אלי אפללו: ..?

חיים אורון: לפני הקיצוץ, פה כתוב 15 מיליון.

אלי אפללו: האם מדובר שיהיה קיצוץ עם זה, ושתיים, איפה הלכו 12 מיליון שקל הנוספים?

חנוך צמיר: אין קשר בין הפרויקט הלאומי ותוכנית החומש.

חנוך צמיר: 3 מיליון זה של הפרויקט הלאומי.

חנוך צמיר: זה לא של תוכנית החומש.

אלי אפללו: אני רציתי לדעת אם יש במשרד החינוך תוכנית אם יהיה קיצוץ פלאט זה יינתן כי זה כסף ייחודי?

אלי אפללו: שתיים, איפה נעלמו 12 מיליון שקל?

משה דקלו: אין לי תשובה לשאלה.

משה דקלו: אין לי גם תשובה לשאלה של הפלאט.

משה דקלו: יש לי תשובה לגבי הערתו של חבר הכנסת מולה.

משה דקלו: התהליך הזה של סמך הוא לא תהליך טריוויאלי.

משה דקלו: הוא תהליך מורכב.

משה דקלו: יצירתיותו של המנכ"ל ד"ר שושני על מנת לפתור את הבעיה ממכרז היא השלב הראשון בכדי להיחלץ מהפרובלמטיקה שנקלענו אליה.

שלמה מולה: למה אתם לא קולטים אותם כעובדים שלכם?

שלמה מולה: כמה עובדי משרד החינוך יוצאי אתיופיה יש אצלכם?

אמנון כהן: חבר הכנסת מולה השאלה שלך במקום.

אמנון כהן: זה מצריך דיון ביחד עם השר.

אמנון כהן: זו החלטה של מדיניות.

אמנון כהן: משנה למנכ"ל משרד הקליטה שהוא מרכז את הפרויקט שהוא גם החשב.

אמנון כהן: לכן רציתי לשמוע את המשרדים איך הם מתמודדים עם הפרויקטים ועם התקציבים שהועברו אליהם לפרויקט חומש.

אמנון כהן: מר חנוך צמיר.

חנוך צמיר: כדי לעשות טיפה סדר בין המושגים כי בלבלו פה מושגים.

חנוך צמיר: מרכז ההיגוי אין לו שום קשר לתוכנית החומש.

חנוך צמיר: הוא גוף חשוב מאוד באחריות משרד החינוך וכולנו בעד המשך עבודתו.

חנוך צמיר: הפרויקט הלאומי האתיופי אינו קשור לתוכנית החומש.

חנוך צמיר: תקציב הממשלה בפרויקט הלאומי האתיופי הוא בסך של 9 מיליון שקל לשנה, והוא לא קוצץ אפילו בשקל.

חנוך צמיר: אבל מה?

חנוך צמיר: אנחנו המשרד המתכלל.

חנוך צמיר: 9 מיליון מורכבים מ-3 מיליון של משרד הקליטה, 3 מיליון שהתכוון אליהם נציג משרד החינוך ו-3 מיליון שמגיעים מהרזרבה באוצר, סך הכול 9 מיליון.

חנוך צמיר: זה נמצא בתקנה אצלנו והחוזה בין הפרויקט הלאומי האתיופי למשרד הקליטה.

חנוך צמיר: אין שם שום קיצוץ ממשלתי.

חנוך צמיר: הירידה הדרמטית בתקציב זה בכספי העם היהודי מסיבות שאנחנו מבינים.

חנוך צמיר: פה היתה ירידה מאוד דרמטית שהביאה לקיצוץ בתקציב של הפרויקט הלאומי ב-50%.

חנוך צמיר: במילים אחרות אם טופלו בשנת הלימודים הקודמת בפרויקט הלאומי סדר גודל של כחמשת אלפים תלמידים אנחנו היום בתוכנית 2009, קרי משנת הלימודים הקרובה מדברים על סדר גודל של כ-2500 תלמידים.

חנוך צמיר: כספי העם היהודי באמצעות המגבית היהודית המאוחדת לפרויקט הלאומי האתיופי.

חנוך צמיר: ביחד ב-2009 הוא יהיה סדר גודל של 18 מיליון שקל.

חנוך צמיר: ביחד.

חנוך צמיר: אבל בשנים עברו הוא היה הרבה יותר גבוה כי ההשתתפות של העם היהודי היתה הרבה יותר גדולה.

חנוך צמיר: גמרנו את עניין הפרויקט הלאומי האתיופי.

חנוך צמיר: עכשיו נעבור ברשותכם תוכנית החומש.

חנוך צמיר: תוכנית החומש כשמה כן היא, חמש שנתית.

חנוך צמיר: התוכנית במסגרת החמש שנתית שלה מדברת על סדר תקציבי של כ-870 מיליון שקל.

חנוך צמיר: זה היה בתכנון.

חנוך צמיר: כך הוצגה התוכנית באותה ישיבה שחבר כנסת אפללו הזכיר ששם היא אושרה באופן עקרוני.

חנוך צמיר: באותה ישיבה שהיתה לפני כשנה וחצי אושר רק תקציב 2008 מכל התוכנית שאנחנו הצגנו.

חנוך צמיר: הוא היה נגזרת של סך הכול.

חנוך צמיר: הוא היה סדר גודל של כ-83 מיליון שקלים ב-2008 וכל התקציב הזה עמד לרשות משרד הקליטה כקופה שבסופו של דבר העביר על פי תכנון למשרדים השונים את חלקם.

חנוך צמיר: כל התקציב הזה מחויב כבר.

חנוך צמיר: חלקו כבר בא לידי ביטוי בשטח בפרויקטים כאלה ואחרים.

חנוך צמיר: זה סיפור 2008.

חנוך צמיר: החלטת הממשלה ב-2008 זהה לתכנון.

חנוך צמיר: היה עיכוב בהבאת התקציב אלינו ובהעברתו מאיתנו למשרדים ולכן בפועל קיבלנו את התקציב רק באפריל 2008 או במאי 2008.

חנוך צמיר: חלק מהביצוע כבר קורה ב-2008 ובתחילת 2009.

חנוך צמיר: כל התקציב מחויב.

חנוך צמיר: אין דאגה.

חנוך צמיר: אנחנו יודעים בדיוק בכל נקודת זמן מה עומד להיות עם תקציב 2008.

חנוך צמיר: לגבי תקציב 2009, ברמת התכנון של כל המשרדים התקצוב היה צריך לעמוד על 139 מיליון שקל.

חנוך צמיר: בפועל אושרו 113 מיליון שקל ב-2009 וזה לא תקציב תוספתי.

חנוך צמיר: וזו נקודה מאוד משמעותית.

חנוך צמיר: במילים אחרות, המשרדים כל אחד על פי חלקו צריך היה לדאוג מתוך התקנות הקיימות לעשות הסטות ולבנות איזושהי תקנה תקציבית של 2009.

חנוך צמיר: וזה בשונה ממה שאמרה פה נציגת האוצר לגבי 2008 שרוב התקציב היה תוספתי.

חנוך צמיר: קיווינו שזה יהיה ב-2009 וב-2010.

חנוך צמיר: נאדה.

חנוך צמיר: אין שם שקל אחד תוספתי.

חנוך צמיר: הכול מתוך תקציבי המשרדים אל מול התקנות הייעודיות.

חנוך צמיר: זה נכון בכל משרד סומנה תקנה שנקראת תוכנית החומש אבל היה צריך למלא אותה באמצעות הסטות בתוך תקציבים קיימים ואנחנו מוחים על הדבר הזה כי אנחנו מבינים שמה שיקרה שזה בעצם העברה מכיס לכיס.

חנוך צמיר: יקחו פעילות קיימת וישימו אותה תחת הכותרת תוכנית החומש.

חנוך צמיר: אז מה עשינו?

חנוך צמיר: הזקנו פעמיים.

חנוך צמיר: אז זו נקודה אחת.

חנוך צמיר: אז אמרתי ב-2009 139 תכנון, אושר בפועל 113 לכל המשרדים.

חנוך צמיר: ב-2010 232 מיליון שקל תכנון, בפועל אושרו 128 מיליון שקל.

חנוך צמיר: סך הכול פער בשנים 2009-2010 עומד על 130 מיליון שקל.

חנוך צמיר: זה על השנים האלה.

חנוך צמיר: יש עוד סעיף בהחלטה של מאי 2009 שמקצץ את המסגרת, אותם 870 מיליון שקל שהיא המסגרת החמש שנתית קוצצה ל-700 מיליון שקל בהחלטת ממשלה.

חנוך צמיר: יש לנו כאן כמה קומות.

חנוך צמיר: הקומה האחת זה המסגרת החמש שנתית קוצצה מ-870 מיליון שקל ל-700 מיליון שקל.

חנוך צמיר: היא לא תהיה חמש שנתית, היא תהיה שש שנתית בקטעים מסוימים.

חנוך צמיר: דבר אחד.

חנוך צמיר: 2009-2010 שהתקציב הוא הרי תקציב אחד מאושר ירדנו ב-130 מיליון שקל מ-371 מיליון שקל ל-241 מיליון שקל.

חנוך צמיר: אלה שני הקיצוצים המספריים המאוד משמעותיים.

חנוך צמיר: אבל יש עוד שתי נקודות.

חנוך צמיר: אמרתי ואני חוזר ב-2009-2010 אין תקציב תוספתי.

חנוך צמיר: זה שינוי נוסף מול 2008.

חנוך צמיר: והדבר הנוסף הוא שב-2008 אנחנו כמשרד הקליטה, אני גם באופן אישי היינו המתכללים.

חנוך צמיר: הקופה הכללית היתה אצלנו וזה נתן לנו יכולת לראות בצורה אינטגרטיבית מה קורה בכל משרד, איך התוכניות מתקדמות, וגם השפענו באופן אמיתי על התכנים.

חנוך צמיר: הכול היה בהבנה ובצוותים משותפים והמערכת עובדת מצוין.

חנוך צמיר: אין לנו בעיות עם המשרדים.

חנוך צמיר: ועכשיו ב-2009-2010 בכל משרד יש תקנה משלו ואת מגרעת התקנה אני כבר ציינתי קודם לכן.

חנוך צמיר: אלה הדברים היום.

יעל מבורך: כמו שאמרנו זו תוכנית לשש שנים ולא לחמש שנים.

יעל מבורך: שינוי שנעשה בהקטנה מ-870 מיליון שקל ל-700 מיליון שקל.

יעל מבורך: השינוי המהותי הוא שהתקציב הוא מתוך תקציבי המשרדים.

יעל מבורך: הכוונה לעשות סדרי עדיפויות.

יעל מבורך: שהרי מסגרות התקציב הן קבועות.

יעל מבורך: הן נקבעו פה בוועדת הכספים שהחליטה מה תהיה מסגרת התקציב הכוללת ומתוך התקציב הזה עושים סדרי עדיפויות בין אם זה באמצעות פלאט של כל אחד מהמשרדים ואם זה באמצעות החלטה שאומרת המשרד כעת, הממשלה החליטה שהנושא הראשון הוא בסדר עדיפויות טיפול בעדה האתיופית ולכן צריך להסיט ממקום אחד למקום אחר.

יעל מבורך: לדוגמה משרד הבינוי והשיכון חלק מהתוכנית היא תוכנית של שיקום שכונות.

יעל מבורך: במקום לעשות שיקום שכונות חברתי בשכונה בקרית שמונה שהיא גם חשובה אבל אין בה אוכלוסייה אתיופית מסיטים את התקציב לשכונה שהיא עומדת בקריטריונים של תוכנית החומש ויש בה אחוזים גבוהים מאוד של עולים מאתיופיה.

יעל מבורך: או שינוי אחר, תוכנית החומש קובעת שמענקים לדיור יוגדלו.

יעל מבורך: יוצאי אתיופיה שיוצאים ממרכז קליטה היו מקבלים מענקים לפי איזושהי טבלה בסכומים משתנים שהיו עד 400 אלף שקל לרכישת דירה.

יעל מבורך: היום על פי תוכנית החומש התקציבים גדלים ב-40% כך שמגיעים לעד 700 אלף שקל מענק.

יעל מבורך: רק לאזורים מסוימים.

יעל מבורך: הדבר הזה קורה.

יעל מבורך: במקום שמשרד השיכון יעמיד את תקציביו לדברים אחרים חשובים החליטה הממשלה שהתקציבים האלה יוסטו.

אמנון כהן: כמה משפחות לקחו מענקים?

חנוך צמיר: ב-2008 מאתיים משפחות ביצעו את המענקים המוגדלים.

יעל מבורך: כמו שאמרנו הסיפור של התקנות ייעודיות.

יעל מבורך: היתה תביעה לבג"ץ.

יעל מבורך: המדינה היתה צריכה להשיב תשובה לבג"ץ והיא השיבה שהכספים יהיו בתקנות ייעודיות.

יעל מבורך: לגבי הנושא של העמדת התקציב למשרד הקליטה.

יעל מבורך: משרד הקליטה לא יכול באמצעים שלו לתת מענק לדיירים.

יעל מבורך: המענק נעשה דרך הבנקים.

חנוך צמיר: כשאמרתי קופה מתכללת לא התכוונתי לתקציבי השיכון.

יעל מבורך: תקציב ייעודי זה תקציב שבא מן המשרד.

יעל מבורך: הכוונה היא להעביר אותו למשרד הקליטה ואז להחזיר אותו למשרד הייעודי אין בזה הרבה מאוד היגיון לכן ההחלטה היתה כך קבעה הממשלה שהתקציב יהיה בתקנות ייעודיות.

יעל מבורך: גם בתקציבים משנת 2011 ואילך שלא מפורטים פה גם הם תקציבים בתוך סדרי עדיפויות של המשרד.

שלמה מולה: קודם כל אני רוצה להגיד כל הכבוד לאוצר.

שלמה מולה: אתם לא רציתם את תוכנית החומש.

שלמה מולה: עשיתם הכול כדי לטרפד אותה.

שלמה מולה: היושבים פה יעידו.

שלמה מולה: מבחינת

שלמה מולה: כם תוכנית החומש נכפתה עליכם.

שלמה מולה: האוצר התנגד אליה.

שלמה מולה: ראש הממשלה דאז אולמרט כפה עליכם.

שלמה מולה: גם כשהוא כפה עליכם חיפשתם דרך מילוט.

שלמה מולה: ניצלתם את תקופת המעבר בין ממשלה לממשלה, בין חילופי השרים.

שלמה מולה: מה שעשיתם הצלחתם להוריד את התוכנית.

שלמה מולה: כל הכבוד.

שלמה מולה: זה דבר אחד.

שלמה מולה: דבר שני, אם זאת עמדתכם למה להוליך שולל ולהגיד יש תוכנית וכן הלאה.

שלמה מולה: הרי תוכנית החומש במקורה במחשבה היתה שלא תהיה בריחה תקציבית על סמך אותן התוכניות הקיימות.

שלמה מולה: מעל לקיים.

שלמה מולה: נאמר במפורש גם חמש שנים.

שלמה מולה: לא סתם המציאו את החמש שנים.

שלמה מולה: את החמש שנים האלה כדי שאתם תוכלו לטעון בבג"ץ חס וחלילה אם מישהו יבוא אליכם ואתם יצרתם תחנה תקציבית במשרד הקליטה.

שלמה מולה: הגדירו לכם את זה בזמן, חמש שנים.

שלמה מולה: אני מציע אדוני היושב ראש שנקיים דיון בהמשך הדיון בנוכחות של שר החינוך ושר האוצר.

שלמה מולה: אם אנחנו רוצים לעזור לשרת הקליטה ולצוות של משרד הקליטה, ההתנהלות של האוצר סביב הדבר הזה זה דבר שערורייתי גם מבחינה ציבורית.

שלמה מולה: זה הונאת אנשים.

סופה לנדבר: אני נפגשתי עם ארגוני העולים, אני יודעת את הבעיה.

סופה לנדבר: אנחנו גם העמדנו את זה בקבינט לקליטת עליה לפני כמה ימים.

סופה לנדבר: אדוני היושב ראש, חבריי, חברי הכנסת, רבותיי, ארגוני עולים, אורחים מכובדים, מי שנמצא היום בוועדה.

סופה לנדבר: אתם בדיוק יודעים אמנם אני שרה חדשה, אמרתי ואני לא צריכה להכריז על כך, בעיה של יוצאי אתיופיה היא בעיה של מדינת ישראל וקרובה לליבי ומדינת ישראל צריכה לפתור את הבעיה הזאת.

סופה לנדבר: זה לא עונש.

סופה לנדבר: היום לקלוט עולים במדינת ישראל זה דבר שמביא כבוד לכל עיר ועיר.

סופה לנדבר: יחד עם זאת לא מעט ראשי ערים מתקשרים אלי אנחנו לא רוצים אותם כאן.

סופה לנדבר: אני חושבת שלא רוצים אותם בגלל שמדינת ישראל במשך שנים רבות מאז שהיא התחילה לקבל את עליית יוצאי אתיופיה לא טיפלה בשורש הבעיה.

סופה לנדבר: לא יכול להיות שהבעיה הזאת היא בעיה של ראש העיר.

סופה לנדבר: זו בעיה לאומית.

סופה לנדבר: בגלל שזו בעיה לאומית צריך להתייחס אליה בצורה אחרת לגמרי.

סופה לנדבר: אנחנו כמשרד הקליטה רוצים שתעזרו לנו.

סופה לנדבר: קופה של קליטת יוצאי אתיופיה ופרויקט חומש צריכים להחזיר למשרד הקליטה.

סופה לנדבר: אני אתמול הצגתי את זה לראש הממשלה.

סופה לנדבר: אני רוצה לבקש מכם אם אתם רוצים לעזור ליוצאי אתיופיה פרויקט חומש צרי להיות שם איפה שמטפלים בבעיה.

סופה לנדבר: ואני לא מסכימה עם האוצר שבמשרד הקליטה לא יכולים לטפל בבעיות שיכון.

סופה לנדבר: לא נכון.

סופה לנדבר: במשרד הקליטה יכולים לטפל בכל התחומים שקשורים לקליטת עליה.

סופה לנדבר: שיכון, חינוך, בריאות.

סופה לנדבר: זה שמפזרים את העניינים של קליטת עליה במשרדים שונים זה לגמרי לא נכון.

סופה לנדבר: אני לא מסכימה עם הדבר הזה.

סופה לנדבר: אנחנו ביקשנו מאיווט ליברמן והיתה ישיבה והוא נתן הוראה להקים ועדת מנכ"לים שבראשה יעמוד מנכ"ל משרד ראש הממשלה בתוך כמה שבועות לדווח לגבי קליטת עליה.

סופה לנדבר: משרדים שונים לאור המצב הנוכחי לוקחים פרויקט שקיים מפרויקט לאומי, מפרויקטים שונים של קליטת יוצאי אתיופיה ומעבירים לפרויקט חומש.

סופה לנדבר: זה לא נכון.

סופה לנדבר: פרויקט חומש זה נפרד ופרויקטים אחרים שמצליחים הם אחרים.

סופה לנדבר: לערבב אני לא מסכימה.

סופה לנדבר: אם תצליחו להחזיר את כל מה שקשור לפרויקט חומש לקופה אחת עזרתם ליוצאי אתיופיה.

דוד מהרט: מרכז ההיגוי כאשר הוקם כפי שכבר ציינו קודמיי היה חזון של שר החינוך.

דוד מהרט: תהליך המכרז מה שקרה ב-9 השנים האחרונות בעצם כרסם בחזון ובמעמד של מרכז ההיגוי ובייעודו של מרכז ההיגוי.

דוד מהרט: מרכז ההיגוי של היום לא דומה למרכז ההיגוי שהוקם.

דוד מהרט: התהליך הזה של המכרז הביא למצב שבעצם הפכנו להיות מגורם שותף לעובדי קבלן.

דוד מהרט: כעובדי קבלן המשימות שלנו מצטמצמות, מוגדרות על ידי אנשי מכרזים והגענו למצב כזה שלמרות הניסיון והידע שכולם שיבחו אותו אנחנו מוצעים למכירה כל 4 שנים ואנחנו קוראים לזה לממעיט במחיר.

דוד מהרט: כשכותבים מכרז 50% מהמרכיב של המכרז לגבי זהותו של הגוף הזוכה הוא המחיר הזול.

דוד מהרט: מחיר זול אומר שכרם של אנשים.

דוד מהרט: מחיר זול אומר גם איכותן של התוכניות.

דוד מהרט: הסכנה האמיתית במכרז, ואנחנו רואים מי הם הגופים המתמודדים, חברות כוח האדם, יכול להיות מצב שכל 4 שנים גוף אחר יזכה במכרז הזה ואז הניסיון והידע והרצף ייקטע.

דוד מהרט: עובדים ב-115 בתי ספר רואים כל יום עשרת אלפים ילדים והוריהם כל שנה מחליפים להם את המגשר.

דוד מהרט: הקשר, האמון שנוצר עם התלמיד, עם המערכת הבית ספרית, עם ההורים שלו נפגע.

דוד מהרט: הפיטורים מאיימים עלינו.

דוד מהרט: בשורה תחתונה מה שמשה דקלו אמר אנחנו מרגישים ששמשון שושני שהיה המנכ"ל של משרד ההיגוי נושבת רוח חדשה של רצון לפתור את הנושא של המכרזים.

דוד מהרט: פה אנחנו ומשרד החינוך באותו מתרס.

דוד מהרט: יש פה דרישה של מכרז שבאה ממשרד האוצר.

דוד מהרט: אנחנו מבקשים לפטור את מרכז ההיגוי מתהליך של מכרז.

דוד מהרט: כך שאו שימור המרכז כיחידה במרכז או המשך ורצף הפעילות במסגרת הקיימת על ידי פטור ממכרז.

רוני אקלה: אני מייצג 23 ארגונים ארציים מהקהילה האתיופית.

רוני אקלה: הדיון שהתקיים עכשיו הוא דיון חשוב אבל מבחינה הראייה הכללית התוצאות שלו לא נראות לי כתוצאות טובות.

רוני אקלה: אני שבע מההבטחות שמקבלים בני הקהילה.

רוני אקלה: יש לנו בעיה קשה מאוד, שכולם אוהבים אותנו אבל לא בבית ספרנו.

רוני אקלה: השטח בוער.

רוני אקלה: הקהילה לא יכולה להמשיך לסבול.

רוני אקלה: כל הפרויקטים נסגרים.

רוני אקלה: כולל קבוצות הורים, מרכזי נוער, סיוע לימודי.

רוני אקלה: מה שקרה בשנת 1996 יכול לחזור על עצמו.

רוני אקלה: ואחר כך ממשלת ישראל תשאל את עצמנו איפה היינו?

רוני אקלה: איפה טעינו?

רוני אקלה: אני מבקש מכבוד היושב ראש החלטות שהתקבלו בעבר החלטות הממשלה 3316, 414 , לגבי הפרויקט הלאומי, לגבי מרכז ההיגוי, יקוימו ואם לא התוצאות יהיו הפוכות לגמרי.

רוני אקלה: תקנה תקציבית.

רוני אקלה: אנחנו מדברים שבכל משרד תהיה תקנה.

רוני אקלה: אנחנו לא יודעים מאיפה מקצצים.

רוני אקלה: אבל סוגרים תוכניות.

רוני אקלה: אנחנו מבקשים שתהיה תקנה אחת שתהיה מפוקחת על ידי משרד אחד.

רוני אקלה: הדבר הנוסף שאנחנו מבקשים, לא יכול להיות שמצד אחד סוגרים תוכניות מצד שני אומרים יש תוכניות.

רוני אקלה: התוכניות לא קיימות.

רוני אקלה: חומש לא קיים.

רוני אקלה: אם סוגרים תוכניות מוצלחות ובמקום זה מביאים לנו תוכניות ניסוי אנחנו לא נסכים.

רוני אקלה: בכל דיון של נושא של חומש אנחנו מבקשים שנציגות הקהילה תהיה שותפה בהחלטות ולא נקבל רק דיווחים.

רוני אקלה: תודה רבה.

30095: אני קודם כל שמח לשמוע היום מחנוך על 700 אלף שקל שאמרו לנו שיקוצץ מהפרויקט הלאומי זה לא יהיה.

30095: זה משמח אותי.

30095: 9 מיליון מתקציב הממשלה.

30095: אנחנו מדברים על תוכנית חומש שהיא כבר נקברה.

30095: התוכנית שהיתה צריכה להביא שינוי.

30095: הקהילה נמצאת במצב קשה.

30095: הממשלה לא רק קיצצה 170 מיליון, היום מתברר לנו מאה אחוז של קיצוץ כלומר ביטול של התוכנית.

30095: במקום כסף חדש לוקחים מתוכנית אחרת וקוראים לה תוכנית חומש.

30095: חבל שמקיימים את הדיון הזה אחרי שהתקציב עבר.

30095: לחברי כנסת יש כוח לשנות את המציאות.

30095: אנחנו אומרים לועדת הכספים תחזירו את ה-870 מיליון שקל לתוכנית חומש.

30095: צריך לפקח על האוצר וצריך לקיים תקנה תקציבית אחת שתרוכז במשרד הקליטה.

דוד יאסו: דוד יאסו, מנהל אגף.

דוד יאסו: הדיון הזה הוא מאוד חשוב.

דוד יאסו: אני חושב שזו יוזמה של השרה בעקבות הסיורים שעשתה למשל בחדרה.

דוד יאסו: יש רצף פה.

דוד יאסו: נכון שחברי כנסת פה יזמו.

דוד יאסו: המשנה למנכ"ל הציג את הדבר בצורה מאוד ברורה.

דוד יאסו: יש פגיעה בנושא של חומש.

דוד יאסו: יש ציפיות מעבר לשולחן הזה, הקהילה בשטח מאוד מצפה לשינויים.

דוד יאסו: מבחינת משרד הקליטה למרות הקיצוץ של שנת 2009 ביחידה שלי של 4.5 מיליון, המנכ"ל החזיר לי את זה מתקציבים אחרים.

דוד יאסו: אם יוחזר התקציב זה יעזור לקהילה.

אמנון כהן: תודה.

אמנון כהן: אני רוצה לסכם את הדיון החשוב הזה.

אמנון כהן: המדינה קלטה עליה גדולה מאוד ועכשיו הזמן לטפל בקליטתם הנכונה של העולים ובני העולים.

אמנון כהן: דיברנו על נושא מרכז ההיגוי, בנושא תוכנית החומש.

אמנון כהן: אם לא נטפל בקהילה זו פצצה מתקתקת חברתית.

אמנון כהן: הם לא צריכים להיות בגטאות.

אמנון כהן: צריך לתת להם משכנתא מוגדלת שיוכלו להיכנס לערים חזקות יותר ואז להיטמע בתוך החברה.

אמנון כהן: נושא התקציב 2009-2010 יבוא עוד הרבה פעמים לועדת הכספים.

אמנון כהן: אני מבקש מחבר כנסת מולה, אתה תמיד תוכל לעכב העברה תקציבית של משרד החינוך, ואז להגיד איפה התקציב שלנו שנמצא בתוכנית חומש.

אמנון כהן: אתה בטח תוכל להסיט לכיוון הרצוי.

אמנון כהן: אנחנו מבקשים ממשלת ישראל שמקבלת החלטות שתעמוד בהחלטות שלה ותבצע את ההחלטות שלה.

אמנון כהן: אם היא קבעה שיש תוכנית חומש צריך לקיים אותה כלשונה בתקציב ייעודי.

אמנון כהן: בתקציב נוסף.

אמנון כהן: אני מבקש להחזיר את התקציבים למשרד הקליטה כמשרד המרכז את הפרויקטים.

אמנון כהן: כל נושא מרכז ההיגוי מדובר באנשים מקצועיים שנים על גבי שנים.

אמנון כהן: אני רואה את הנשירה של הנוער מבתי הספר.

אמנון כהן: צריך למנוע את הדברים.

אמנון כהן: צריך לחבק את הקבוצה הזאת ולהפוך אותם לעובדי משרד החינוך לכל דבר.

חיים אורון: אני לצערי אצביע נגד ההצעה שלך.

חיים אורון: אני לא רוצה להיות שותף למריחה.

חיים אורון: יש החלטת ממשלה שאומרת שזה בתוך תקציבי המשרדים.

חיים אורון: אין כסף נוסף.

חיים אורון: ואני מציע להזמין את שר האוצר ולומר לו שהכנסת לא מקבלת את העניין שהתקציב הזה הוא בתוך תקציבי המשרדים.

חיים אורון: זה בעצם ביטול התוכנית.

חיים אורון: אז אני רוצה ששר האוצר יתכבד לכנסת ויגיד החלטנו לבטל את התוכנית.

חיים אורון: יעמוד בפני הביקורת.

חיים אורון: אני מבקש לבקש מהאוצר את סעיף 3 בהחלטה להנחות את שר האוצר לפעול לכך שמסגרת בסיס תקציב 2009 תוגדר תקנה לקבל את התקנות ואת מספריהן בכל משרדי הממשלה ולראות מה כתוב בהם.

חיים אורון: אני רוצה שהכנסת תקבל את רשימת התקנות בכל המשרדים שמופיעים פה ואיזה סכומים מופיעים בהם ונריב עם האוצר על הכסף הנוסף כי בלי כסף נוסף בעצם יבצעו פעולות שהיו מבצעים ממילא בסעיף הזה.

אמנון כהן: אני כראש ועדה מסכם את הדיון.

אמנון כהן: מי שרוצה להצטרף יצטרף.

חיים אורון: אני רוצה להביא את ההצעה שלי להצבעה.

חיים אורון: יש לנו רוב.

אמנון כהן: אני אומר בסעיף אחרון, ועדת הכספים תקיים דיון נוסף במעמד שר האוצר ושר החינוך.

אמנון כהן: אנחנו סיימנו ישיבה זאת.